ประกาศคณะกรรมการกํากับตลาดทุนที่ ทน. 35/2558เรื่อง หลักเกณฑ์ เงื่อนไข และวิธีการชําระบัญชีของกองทุนรวม(ฉบับที่ 3) \_\_\_\_\_\_\_\_\_\_\_\_\_\_\_\_\_ อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 130 วรรคหนึ่ง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกข้อกําหนดไว้ดังต่อไปนี้ ข้อ 1 ให้ยกเลิกความในข้อ 10 แห่งประกาศคณะกรรมการกํากับตลาดทุน ที่ ทน. 76/2552 เรื่อง หลักเกณฑ์ เงื่อนไข และวิธีการชําระบัญชีของกองทุนรวม ลงวันที่ 3 สิงหาคม พ.ศ. 2552 และให้ใช้ความต่อไปนี้แทน "ข้อ 10 ผู้ชําระบัญชีต้องชําระบัญชีให้เสร็จสิ้นภายในเก้าสิบวันนับแต่วันเลิกกองทุนรวม และเมื่อชําระบัญชีเสร็จสิ้นแล้ว ให้ผู้ชําระบัญชียื่นคําขอจดทะเบียนเลิกกองทุนรวม พร้อมทั้งจัดส่งรายงานผลการชําระบัญชีตามแบบที่จัดไว้ในระบบงานอิเล็กทรอนิกส์ของสํานักงาน และเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชนต่อสํานักงานภายในสามสิบวันนับแต่วันชําระบัญชีเสร็จสิ้น เว้นแต่ในกรณีที่ผู้ถือหน่วยลงทุนไม่มารับเงินหรือทรัพย์สิน หรือไม่ยื่นเช็คแก่ธนาคารเพื่อให้ใช้เงินตามเช็ค ที่ได้รับเนื่องจากการแจกจ่ายทรัพย์สินให้แก่ผู้ถือหน่วยลงทุน ให้ผู้ชําระบัญชียื่นคําขอจดทะเบียนเลิกกองทุนรวมได้เมื่อพ้นกําหนดหกเดือนนับแต่วันชําระบัญชีเสร็จสิ้น แต่ทั้งนี้ ต้องไม่เกินหนึ่งปีนับแต่วันชําระบัญชีเสร็จสิ้น เว้นแต่กรณีมีเหตุผลจําเป็นและสมควรโดยได้รับ ความเห็นชอบจากสํานักงาน" ข้อ 2 ให้ยกเลิกความในข้อ 11 แห่งประกาศคณะกรรมการกํากับตลาดทุน ที่ ทน. 76/2552 เรื่อง หลักเกณฑ์ เงื่อนไข และวิธีการชําระบัญชีของกองทุนรวม ลงวันที่ 3 สิงหาคม พ.ศ. 2552 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 34/2553 เรื่อง หลักเกณฑ์ เงื่อนไข และวิธีการชําระบัญชีของกองทุนรวม (ฉบับที่ 2) ลงวันที่ 10 สิงหาคม พ.ศ. 2553 และให้ใช้ความต่อไปนี้แทน "ข้อ 11 ผู้ชําระบัญชีอาจได้รับการผ่อนผันระยะเวลาการชําระบัญชีตามข้อ 10 ได้โดยต้องเป็นไปตามเหตุและเงื่อนไขดังต่อไปนี้ (1) กรณีเป็นกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน กองทุนรวมเพื่อแก้ไขปัญหาในระบบสถาบันการเงิน หรือกองทุนรวมอสังหาริมทรัพย์และสิทธิเรียกร้อง เมื่อมีเหตุสุดวิสัยที่ทําให้ไม่สามารถชําระบัญชีให้เสร็จสิ้นภายในระยะเวลาดังกล่าว (2) กรณีเป็นกองทุนรวมอื่นนอกเหนือจากกองทุนรวมตาม (1) เมื่อมีเหตุจําเป็นหรือสมควรใด ๆ ที่ทําให้ผู้ชําระบัญชีไม่สามารถชําระบัญชีให้เสร็จสิ้นภายในระยะเวลาดังกล่าว โดยสํานักงานอาจสั่งให้ผู้ชําระบัญชีดําเนินการอย่างใดอย่างหนึ่งเพื่อเร่งรัดการชําระบัญชีตามที่เห็นสมควร ทั้งนี้ ให้ผู้ชําระบัญชีส่งรายงานการชําระบัญชีพร้อมแถลงความเป็นไปในการชําระบัญชีให้สํานักงานทราบเป็นรายเดือนจนกว่าการชําระบัญชีจะเสร็จสิ้น ในกรณีที่ผู้ชําระบัญชีประสงค์จะได้รับการผ่อนผันระยะเวลาการชําระบัญชี ให้ผู้ชําระบัญชียื่นคําขอโดยระบุเหตุผลในการขอผ่อนผัน พร้อมทั้งเอกสารหลักฐานประกอบคําขอผ่อนผันต่อสํานักงานทั้งนี้ ตามขั้นตอนและวิธีการที่ระบุในคู่มือสําหรับประชาชน ให้สํานักงานพิจารณาคําขอผ่อนผันตามวรรคสองให้แล้วเสร็จภายในหกสิบวันนับแต่วันที่สํานักงานได้รับเอกสารหลักฐานที่ถูกต้องครบถ้วนตามคู่มือสําหรับประชาชน" ข้อ 3 ให้ยกเลิกข้อ 11/1 แห่งประกาศคณะกรรมการกํากับตลาดทุน ที่ ทน. 76/2552 เรื่อง หลักเกณฑ์ เงื่อนไข และวิธีการชําระบัญชีของกองทุนรวม ลงวันที่ 3 สิงหาคม พ.ศ. 2552 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 34/2553 เรื่อง หลักเกณฑ์ เงื่อนไข และวิธีการชําระบัญชีของกองทุนรวม (ฉบับที่ 2) ลงวันที่ 10 สิงหาคม พ.ศ. 2553 ข้อ 4 ประกาศนี้ให้ใช้บังคับตั้งแต่วันที่ 20 กรกฎาคม พ.ศ. 2558 เป็นต้นไป ประกาศ ณ วันที่ 10 กรกฎาคม พ.ศ. 2558 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน